《赵李倪三居士建凌霄会求赠》
元代·行端

双径在吴浙，实为山之雄。天目如屏拥其北，钱塘似练纡其东。

重峦叠巘不知几千万，但见五峰秀色崷崒摩青空。

下有跋陀神龙窟，上有睹史夜摩宫。晴云暖霭生岩松，朝开暮合无终穷。

祖师据此鞭麟凤，森罗万象明真宗。纳须弥兮于芥子，卷法界兮于针锋。

本源自性有常分，宁须妙用求神通。俨如鹿园与鹫岭，紫金光聚人天中。

说法至今犹未散，天华似雨飘空濛。

作者简介：（1254—1341）元僧。临海人，字元叟，一字景元，自称寒拾里人，俗姓何。世为儒家。十一岁在馀杭化城院出家。成宗大德中赐号慧文正辩禅师，主中天竺，迁灵隐。后主径山作大护持师二十年。工诗文。有《寒拾里人稿》。